CELEX: 62020TN0258
Language: mt
Date: 2020-05-04 00:00:00
Title: Kawża T-258/20: Rikors ippreżentat fl-4 ta’ Mejju 2020 – Klymenko vs Il-Kunsill

6.7.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 222/28
            
         
      Rikors ippreżentat fl-4 ta’ Mejju 2020 – Klymenko vs Il-Kunsill
      (Kawża T-258/20)
      (2020/C 222/31)
      Lingwa tal-kawża: Il-Franċiż
      
         Partijiet
      
      
         Rikorrent: Oleksandr Viktorovych Klymenko (Moska, ir-Russja) (rappreżentant: M. Phelippeau, avukat)
      
         Konvenut: Il-Kunsill tal-Unjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tiddikjara r-rikors ta’ Oleksandr Viktorovytch Klymenko bħala ammissibbli;
               
            sa fejn dan jikkonċerna lir-rikorrent,
      
                  —
               
               
                  tannulla d-Deċiżjoni tal-Kunsill (PESK) 2020/373 tal-5 ta’ Marzu 2020 li temenda d-Deċiżjoni 2014/119/PESK dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna;
               
            
                  —
               
               
                  tannulla r-Regolament ta’ Implimentazzjoni tal-Kunsill (UE) 2020/370 tal-5 ta’ Marzu 2020 li jimplimenta r-Regolament (UE) Nru 208/2014 dwar miżuri restrittivi diretti kontra ċerti persuni, entitajiet u korpi fid-dawl tas-sitwazzjoni fl-Ukrajna;
               
            
                  —
               
               
                  tikkundanna lill-Kunsill tal-Unjoni Ewropea jbati l-ispejjeż b’applikazzjoni tal-Artikoli 87 u 91 tar-Regoli tal-Proċedura tal-Qorti Ġenerali.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka ħames motivi.
      
                  1.
               
               
                  L-ewwel motiv ibbażat fuq motivazzjoni insuffiċjenti tal-atti kkontestati. Ir-rikorrent isostni li l-Kunsill ma osservax l-obbligu ta’ motivazzjoni tal-atti kkontestati kemm fir-rigward tal-fondatezza tal-miżura kif ukoll fir-rigward tal-osservanza tad-drittijiet tad-difiża kif ukoll tal-protezzjoni legali effettiva u tal-verifiki mwettqa għal dan il-għan.
               
            
                  2.
               
               
                  It-tieni motiv ibbażat fuq l-eżistenza ta’ żball ta’ evalwazzjoni tal-każ inkwistjoni u ta’ abbuż ta’ poter. Ir-rikorrent isostni li, fid-dawl tal-provi li ġew ippreżentati lilu, il-Kunsill seta’ biss jikkonstata n-nuqqas ta’ bażi fattwali suffiċjenti li tibbaża proċedura kriminali. Ir-rikorrent irrileva wkoll diversi ċirkustanzi ta’ ksur tad-drittijiet fundamentali tiegħu, li minnhom il-Kunsill ma wasal għal ebda konsegwenza.
               
            
                  3.
               
               
                  It-tielet motiv ibbażat fuq il-ksur tad-drittijiet fundamentali, sa fejn dawn l-atti ma ttiħdux b’osservanza tad-drittijiet tad-difiża u tad-dritt għal protezzjoni ġudizzjarja effettiva, kif ukoll tad-dritt għal opportunitajiet ugwali għall-partijiet.
               
            
                  4.
               
               
                  Ir-raba’ motiv ibbażat fuq nuqqas ta’ bażi legali, sa fejn l-Artikolu 29 tat-Trattat tal-Unjoni Ewropea ma jistax ikun bażi legali ammissibbli għall-miżura restrittiva adottata kontra r-rikorrent.
               
            
                  5.
               
               
                  Il-ħames motiv, ibbażat fuq il-ksur tad-dritt fundamentali għall-osservanza tad-dritt tal-proprjetà.